**NOTĂ INFORMATIVĂ**

**la proiectul Hotărârii Guvernului**

**cu privire la modificarea Hotărârii Guvernului nr.696/2017**

**cu privire la organizarea și funcționarea Ministerului Finanțelor**

|  |
| --- |
| **1. Denumirea autorului şi, după caz, a participanţilor la elaborarea proiectului** |
| Proiectul Hotărârii Guvernului cu privire la modificarea Hotărârii Guvernului nr.696/2017 cu privire la organizarea și funcționarea Ministerului Finanțelor a fost elaborat de către Ministerul Finanțelor. |
| **2. Condițiile ce au impus elaborarea proiectului de act normativ şi finalitățile urmărite** |
| Proiectul hotărârii Guvernului are drept scop atingerea următoarelor finalități:   * implementarea obiectivului din capitolul IV, pct.3 din Programul de activitate a Guvernului, aprobat prin Hotărârea Parlamentului nr.128 din 16 februarie 2023, care se referă la reorganizarea ministerelor în vederea eficientizării și focusării resurselor pe domeniile prioritare de activități; * executarea Hotărârii Guvernului nr. 600/2022 cu privire la modificarea unor hotărâri ale Guvernului (pe componenta de consolidare a cadrului instituțional de integrare europeană); * implementarea activităților reglementate în compartimentului ”Obiective și direcții prioritare” menționate în Strategia de Reformă a Administrației Publice din Republica Moldova pentru anii 2023 – 2030, aprobată prin Hotărârea Guvernului nr. 126/2023; * prezentarea propunerilor în contextul implementării Legii nr. 263 din 8 septembrie 2022 pentru modificarea unor acte normative (privind instituirea unor funcții în autoritățile publice).   Urmare a obținerii statutului de țară candidat pentru aderare la Uniunea Europeană și asumarea angajamentelor de avansare în realizarea reformelor în domeniile-cheie precum finanțele publice, se impune consolidarea cadrului instituțional pe componenta de integrare europeană. Astfel, în conformitate cu Hotărârea Guvernului nr. 600/2022 cu privire la modificarea unor hotărâri ale Guvernului:   * s-a intervenit în Structura-tip a Regulamentului privind organizarea și funcționarea ministerului, aprobată prin Hotărârea Guvernului nr. 595/2017 pentru a indica expres funcțiile determinate de statutul de țară candidat la UE în raport cu misiunea ministerelor, în calitatea lor de organe centrale de specialitate ale statului care asigură realizarea politicii guvernamentale în domeniile de activitate care le sânt încredințate; * a fost identificată *subdiviziunea structurală responsabilă* de coordonarea, la nivel de minister, a procesului de elaborare/revizuire a cadrului normativ pentru *transpunerea legislației Uniunii Europene* și asigurarea alinierii politicilor publice elaborate de subdiviziunile structurale ale aparatului central al ministerului la acquis-ul Uniunii Europene; * s-a stabilit *majorarea efectivului-limită* pentru structurile implicate în procesul de coordonare/elaborare/avizare/implementare a politicilor pe segmentul integrării europene. * s-a intervenit cu instituirea unei funcții publice de conducere de nivel superior, dat fiind faptul că potrivit art. 131 din Legea nr.98/2012 privind administrația publică centrală de specialitate (*în redacția Legii nr. 263/2022 pentru modificarea unor acte normative* (*privind instituirea unor funcții în autoritățile publice*)) în cadrul ministerelor, la propunerea ministrului **poate fi instituită funcția de secretar general adjunct al ministerului** responsabil de implementarea cerințelor de aderare a Republicii Moldova la Uniunea Europeană. În legea recent adoptată sunt enumerate și funcțiile secretarului general adjunct, fapt ce determină intervenția în legislația secundară pentru a asigura previzibilitate domeniilor încredințate respectivului funcționar public de conducere de nivel superior. |
| **3. Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Proiectul actului nu are drept scop armonizarea legislației naționale cu legislația UE și nu contravine legislației UE |
| **4. Principalele prevederi ale proiectului și evidențierea elementelor noi** |
| În vederea atingerii finalităților expuse *supra*, proiectul conține următoarele prevederi:   * majorarea efectivului-limită al aparatului central al Ministerului Finanțelor cu 31 unități de personal; * consolidarea structurilor aparatului central al Ministerului Finanțelor pe componenta de integrare europeană; * reglementarea funcțiilor Ministerului Finanțelor pe segmentul integrării europene; * completarea unui domeniu nou de activitate și reorganizarea/reconfigurarea subdiviziunilor structurale ale aparatului central al Ministerului Finanțelor; * reglementarea comprehensibilă a activității între subdiviziunea Trezoreria de Stat și Trezorerii regionale; * prezentarea noii structuri și a noii organigrame a aparatului central al Ministerului Finanțelor. * ***Majorarea efectivului-limită al***   ***aparatului central al Ministerului Finanțelor***  La începutul anului 2023, Guvernul a aprobat **Strategia de dezvoltare a managementului finanțelor publice pentru anii 2023-2030**, care constituie baza pentru continuarea progresului și modernizarea managementului finanțelor publice.  Pentru a răspunde provocărilor specifice sistemului de management al finanțelor publice, dar și pentru a asigura buna gestionare a reformelor din domeniile gestionate este eminamente necesar de a consolida capacitățile umane din cadrul Ministerului Finanțelor.  Este de menționat că, deși în contextul **reformei administrației publice centrale din 2017** s-a impus optimizarea structurii și a unităților de funcții ale ministerelor, fără a se lua în calcul complexitatea sarcinilor, Ministerul Finanțelor și-a mobilizat resursele pentru a face fața provocărilor.  Angajarea și menținerea în sistem a personalului calificat reprezintă o problemă majoră în special pentru domeniile cheie, care ar putea afecta negativ atât implementarea proiectelor, cât și a reformelor. Punerea în aplicare a politicilor, proceselor și reformelor din domeniul finanțelor publice necesită abilități de gestionare și un nivel ridicat de pregătire a resursei umane.  Odată cu obținerea de către Republica Moldova, în iunie 2022, a **statutului de țară candidată la Uniunea Europeană** (UE), Republica Moldova va trebui să îndeplinească treptat criteriile de aderare la UE.  În cadrul acestui proces, activitatea Ministerului Finanțelor urmează să fie restructurată cardinal, având în vedere nivelul de participație în cadrul celor **35 grupuri de lucru sectoriale** (2 grupuri de lucru responsabile de criteriul politic și criteriul economic și **33 de capitole** de negociere pentru aderarea la UE) și în cadrul celor **6 configurații tematice (clustere)**, conform criteriilor de aderare la Uniunea Europeană.  Tot acest proces va implica un efort suplimentar din partea Ministerului Finanțelor, care va fi implicat plenar atât în exercițiul de pregătire calitativă a contribuțiilor Republicii Moldova la pachetele anuale de extindere ale Uniunii Europene, cât și de pregătire graduală pentru deschiderea negocierilor de aderare a Republicii Moldova la Uniunea Europeană.  Este de menționat, că Ministerul Finanțelor **este implicat plenar și în procesul de expertizare financiară a documentelor de politici a mai multor proiecte de acte normative** ce decurg din procesul de realizare a criteriilor de aderare a Republicii Moldova la Uniunea Europeană, precum și de implementare a Acordului de Asociere Republica Moldova – Uniunea Europeană.  Respectiv, în circumstanțele enunțate supra, dar și având în vedere rolul Ministerului Finanțelor în sistemul administrației publice, se impune consolidarea capacităților resurselor umane ale ministerului, inclusiv prin majorarea efectivului-limită a Ministerului Finanțelor cu 31 unități de personal, pentru atingerea nivelului adecvat de resurse umane necesare.   * ***Consolidarea structurilor aparatului central al***   ***Ministerului Finanțelor pe componenta de integrare europeană***  Integrarea europeană este nu doar un deziderat fundamental al politicii interne şi externe a Republicii Moldova, dar și un proces complex cu implicații asupra procesului de integrare politică, economică, dar și *de integrarea financiară*. Anume aspectele de integrare financiară, domeniu-cheie în lista condiționalităților impuse de către Comisia Europeană privind acordarea Republicii Moldova statutul de țară candidată, va necesita o abordare inovatoare pentru Republica Moldova, respectiv vor fi necesare abilități sporite de gestionare a activităților și un nivel ridicat de pregătire a resursei umane.  Astfel, Ministerul Finanțelor deține președinția și asigură secretariatul nemijlocit la 8 grupuri de lucru sectoriale, din cele 3 capitole de negociere pentru aderare la Uniunea Europeană. Subsidiar, Ministerul Finanțelor este responsabil de coordonarea activităților Grupului de lucru pentru Clusterul nr. 3 „Competitivitate și creștere incluzivă” din cele 6 instituite.  Mai mult ca atât, conform pct. 9 al Mecanismului de coordonare a procesului de integrare europeană a Republicii Moldova, aprobat prin Hotărârea Guvernului nr. 868/2022, Ministerul Finanțelor și-a desemnat reprezentanții în fiecare grup sectorial la cele 33 capitole de negociere pentru aderare la Uniunea Europeană și cele 6 Clustere instituite.  Adițional, Ministerul Finanțelor își va aduce aportul la executarea celorlalte acțiuni prin procedura avizării sau emiterii expertizei financiare asupra proiectelor de acte normative inițiate/elaborate/promovate de subiecții vizați. Respectiv, Ministerul Finanțelor va avea un rol crucial atât la implementarea Planului de acțiuni pentru implementarea măsurilor propuse de către Comisia Europeană în Avizul său privind cererea de aderare a Republicii Moldova la Uniunea Europeană, cât și pe segmentul armonizării legislației naționale cu legislația Uniunii Europene în domeniile sale de competență.  În această ordine de idei, se constată că Ministerul Finanțelor este una din autoritățile publice **cu un grad sporit de implicare în procesul de integrare europeană**.  În procesul de promovare a proiectului de modificare a cadrului normativ pe componenta de consolidare a cadrului instituțional de integrare europeană (aprobat prin HG 600/2022), prin care s-a propus atribuirea unor competențe subdiviziunii analiză monitorizare și evaluare a politicilor ce țin de procesul integrării europene, Ministerul Finanțelor, în opinia sa, a reținut că reieșind din structura internă în cadrul ministerului și anumite procese stabilite în timp, dar și pentru a se asigura o continuitate a activităților, această decizie urmează a fi luată în mod individual în cadrul fiecărei instituții.  În cadrul Ministerului Finanțelor competențele privind coordonarea proceselor pe segmentul integrării europene sunt în responsabilitatea Direcției analiză, monitorizare şi evaluare a politicilor. Respectiv, Direcția analiză, monitorizare şi evaluare a politicilor în scopul executării funcției de asigurare a realizării proceselor de planificare a documentelor de politici publice prin intermediul documentelor de planificare, asigură coordonarea și realizarea procesului de planificare în cadrul ministerului în corelare cu angajamentele internaționale asumate de către Republica Moldova, inclusiv angajamentele care derivă din agenda de asociere RM-UE. În același timp, pe segmentul cooperării cu instituțiile europene, portofoliu va fi deținută de către Direcția nou instituită - *Direcția integrare europeană* *și cooperare regională.*   * ***Reglementarea funcțiilor Ministerului Finanțelor***   ***pe segmentul integrării europene***  Integrarea europeană determină parcurgerea mai multor pași care urmează a fi întreprinși de către stat, inclusiv:   * alinierea politicilor sectoriale conform capitolelor de aderare la Uniunea Europeană în vederea elaborării Contribuției Republicii Moldova la Pachetul anual de extindere al Uniunii Europene și a pregătirii graduale pentru deschiderea negocierilor de aderare a Republicii Moldova la Uniunea Europeană; * implementarea Acordului de Asociere dintre Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte.   Acestea și reprezintă noile sarcini cu care vor fi abilitate instituțiile guvernamentale. Modificări în acest sens au fost operate la Structura-tip a Regulamentului privind organizarea și funcționarea ministerului prin Hotărârea Guvernului nr. 600/202022 cu privire la modificarea unor hotărâri ale Guvernului (pe componenta de consolidare a cadrului instituțional de integrare europeană). În corespundere cu aceasta, se propune completarea Regulamentului cu privire la organizarea şi funcţionarea Ministerului Finanțelor cu noile funcții pe segmentul integrării europene.   * ***Completarea unui domeniu nou de activitate și reorganizarea/reconfigurarea subdiviziunilor structurale ale aparatului central al Ministerului Finanțelor***   Din necesitatea asigurării coordonării și realizării activităților privind implementarea cerințelor de aderare a Republicii Moldova la Uniunea Europeană, precum și fortificării subdiviziunilor Ministerului Finanțelor pentru sporirea capacităților instituționale se impune reconfigurarea instituțională a Ministerului Finanțelor. Respectiv, mai jos se menționează unele **propuneri de bază**:   1. Se propune de completat cu un domeniu nou de activitate în cadrul Ministerului Finanțelor - *educarea financiară a publicului pe dimensiunea de finanțe publice.* Propunerea în cauză rezidă din cele menționate în capitolul V, compartimentul ”Finanțe” al Programului de activitate a Guvernului, aprobat prin Hotărârea Parlamentului nr.128 din 16 februarie 2023.   Astfel, educația financiară este o investiție în viitorul societății, de aceea optăm pentru consolidarea și dezvoltarea educației financiare la nivelul întregii țări, astfel încât societatea să fie bine informată și protejată, pe filiera finanțelor publice. În acest sens, se propune sporirea și evidențierea domeniului menționat, prin creșterea gradului de alfabetizare financiară a populației, cu accent pe finanțe publice. E de menționat, că Ministerul Finanțelor din anul 2020 este implicat în diferite activități de promovare a educației financiare, cum ar fi participarea la evenimente anuale Global Money Week, organizarea activităților intelectuale și competițiilor de dezbateri, organizarea unor serii de interviuri cu personalități notorii pe subiecte financiare actuale, etc., astfel promovând dezvoltarea cunoștințelor societății în domeniul managementului finanțelor publice.  **2.** Se propune redenumirea Direcției analiză, monitorizare şi evaluare a politicilor în *Direcția coordonare politici publice*, cu preluarea parțială a denumirii modificate urmare a revizuirii, prin Hotărârea Guvernului nr. 600/2022, a Regulamentului-cadru a acesteia. Totodată, unele atribuții statuate în respectivul cadru normativ vor fi realizate de subdiviziunea respectivă, iar de celelalte atribuții va fi responsabilă Direcția autonomă care se propune a fi instituită – *Direcția integrare europeană* *și cooperare transfrontalieră.*  **3.** Se propune comasarea Serviciului probleme speciale cu Serviciul integritate instituțională, prin instituirea *Direcției protecția secretului de stat și integritate instituțională,* având în vedere că atribuțiile acestor servicii suntstrâns corelate între ele. Totodată, modificarea denumirii ”*probleme speciale*” în ”*protecția secretului de stat*” rezultă din modificările operate la Hotărârea Guvernului nr.595/2017 pentru aprobarea structurii-tip și a regulamentului privind organizarea și funcționarea ministerului, prin Hotărârea Guvernului nr. 600/2022.  **4.** Se propune de fortificat Serviciul comunicare, prin substituirea acesteia în Direcția comunicare și protocol. În urma reformei administrației publice centrale care a avut loc în anul 2017 au fost reduse unitățile responsabile de *protocol.* Lipsa unității responsabilă de protocol se face tot mai resimțită când sunt organizate diverse întruniri/evenimente/mese rotunde în cadrul ministerului sau cu participarea ministerului. Totodată, în momentul actual în cadrul ministerului nu există o unitate responsabilă de coordonarea acordurilor/convențiilor bilaterale cu alte ministere/autorități interesate a participării Republicii Moldova în structurile europene și internaționale pe filiera finanțelor publice. În contextul implicării plenare a Ministerului Finanțelor în procesul de integrare europeană, unitățile care vor asigura coordonarea relațiile publice și vor asigura protocolul este extrem de necesară. Mai mult ca atât, această Direcție va fi responsabilă și de segmentul educării financiare a publicului pe dimensiunea de finanțe publice, un domeniu nou în cadrul Ministerului Finanțelor, care se propune de reglementat, reieșind din capitolul V, compartimentul ”Finanțe” al Programului de activitate a Guvernului, aprobat prin Hotărârea Parlamentului nr.128 din 16 februarie 2023.  **5.** Se propune comasarea Direcției datorii publice cu Direcția asistență externă, prin instituirea *Direcției generale datoria sectorului public și asistență externă*, în scopul fortificării procesului de coordonare a asistenței externe și managementul datoriei. Accentul va fi pus pe asigurarea continuității și transparenței în procesul de gestionare a asistenței externe. Totodată, prin instituirea acestei subdiviziuni, se va asigura eliminarea dublării unor funcții intermediare și fortificarea funcțiilor legate de monitorizarea asistenței externe și impactul acesteia asupra datoriei de stat. O mare parte a asistenței externe este oferită în forma de împrumuturi externe, care sunt esențiale pentru finanțarea deficitului bugetar și a proiectelor investiționale, respectiv structura propusă va asigura îmbunătățirea fluxului de informații și luarea deciziilor privind posibilitatea atragerii împrumuturilor noi și asigurarea sustenabilității datoriei în continuare.  **6.** Se propune divizarea Direcției politici financiare, prin instituirea *Direcţiei politici contabile și audit în sectorul corporativ și Direcției reglementarea sectorului financiar,* având în vedere că domeniul politici contabile și reglementarea sectorului financiar nu au atribuții comune, prin faptul că se constată o amalgamare a două domenii diferite, prin lipsa conexiunii între acestea domenii, respectiv gestionarea activității Direcției în structura actuală este dificilă.  **7.** Se propune divizarea Direcției investiții publice, prin instituirea *Direcției finanțe în economie* în cadrul subdiviziunii politici bugetare sectoriale și *Direcției investiții ca subdiviziune autonomă*, deoarece s-a constatat o amalgamare a două domenii diferite prin faptul că subdiviziunea actuală gestionează domeniul investiții capitale publice – ca domeniul intersectorial și suplimentar gestionează domeniul finanțelor economiei naționale – ca domeniul sectorial, respectiv gestionarea actuală a acestora este dificilă, care cauzează deficiențe în realizarea sarcinilor.  **8.** Se propune instituirea *Serviciului metodologia evaluării bunurilor imobile* în cadrul subdiviziunii autonome politici fiscale și vamale, un domeniu reglementat și la momentul actual în Regulamentul de organizare și funcționare a Ministerului Finanțelor, aprobat prin Hotărârea Guvernului nr.696/2017 (subpunctul 11 din punctul 6).  **9.** Se propune instituirea *Serviciului gestionarea politicilor în digitalizarea finanțelor publice*. În urma reformei administrației publice centrale care a avut loc în anul 2017 a fost redusă subdiviziunea responsabilă de tehnologii informaționale. Lipsa acestui domeniu se face tot mai resimțit în situația actuală când se pune accent pe digitalizare. În contextul implicării plenare a Ministerului Finanțelor în procesul de digitalizare, unitatea care va asigura gestionarea politicilor în digitalizarea finanțelor publice este extrem de necesară.  **10.** Se propune fortificarea și redenumirea Direcției expertiză juridică în *Direcția juridică*. Subdiviziunii în cauză i-au fost atribuite competențe suplimentare în materie de asistență juridică și reprezentare în instanțe judecătorești, fără a fi majorat numărul de unități existente. Totodată, urmare a modificărilor operate la Codul Fiscal prin Legea nr.155/2022, începând cu 05.02.2023, Ministerul Finanțelor adoptă decizii definitive asupra cererilor prealabile a persoanelor fizice/juridice (împotriva deciziilor Serviciului Fiscal de Stat sau inacțiunilor funcționarului fiscal), care au fost respinse parțial sau integral de autoritatea fiscală. De asemenea, procedura respectivă va atrage după sine creșterea numărului proceselor civile, în care va fi implicat ministerul. Or, în cazul respingerii, prin decizie definitivă, a cererii prealabile, persoana fizică/juridică este în drept să conteste pe cale judiciară atât actele administrative ale autorității fiscale, cât și decizia definitivă a Ministerului Finanțelor.   * ***Reglementarea comprehensibilă a activității între subdiviziunea Trezoreriei de Stat și Trezorerii regionale***   Se propune completarea reglementării activității între subdiviziunea Trezoreriei de Stat și trezoreriilor regionale, prin includerea următorului text: Coordonarea metodologică, gestionarea, monitorizarea, evaluarea, controlul, organizarea și coordonarea generală a activității Trezoreriilor regionale este asigurată de către Direcția generală Trezoreria de Stat.  În scopul promovării politicii bugetare de stat, administrării efective a sistemului bugetar, fondurilor extrabugetare, utilizării raționale a mijloacelor statului, în baza Decretului Președintelui Republicii Moldova nr. 39/1993 în cadrul Ministerului Finanțelor s-a creat **Trezoreria de Stat – structură unică**.  Începând cu anii 2000, în cadrul multiplelor procese de reformare în componența Trezoreriei de Stat au fost create diferite subdiviziuni, inclusiv trezoreriile teritoriale, denumirea cărora coincidea cu denumirea localității, în care era amplasată Unitatea administrativ-teritorială (județ, raion), care prezentau structurile Ministerului Finanțelor în teritoriul respectiv, și contribuiau la implementarea politicilor ministerului, inclusiv în domeniul executării bugetului de stat, bugetelor locale, raportării bugetare și financiare precum și ținerii evidenței contabile în sistemul bugetar.  Rezultatele propunerii în cauză **vor contribui la ameliorarea comunicării între specialiștii Trezoreriei de Stat și Trezoreriilor regionale**, prin informarea și transmiterea mai operativă a modificărilor efectuate în cadrul normativ, consolidarea și îmbunătățirea procesului  de gestionare a  lichidității, precum și extinderii perspectivelor financiare ale bugetul de stat, prin implicarea și valorificarea potențialului trezoreriilor regionale la elaborarea prognozelor fluxului de numerar în Contul Unic Trezorerial, petrecerea ședințelor operative și seminarelor tematice, participarea la instruiri și cursuri de formare profesională. Ca rezultat se va îmbunătăți calitatea instruirilor și consultațiilor metodologice acordate de colaboratorii Trezoreriilor și autorităților/instituțiilor deservite. Având în vedere că **fluctuația cadrelor, inclusiv a contabililor din autorități/instituții bugetare este un proces continuu** iar modificările în cadrul normativ privind procesul bugetar sunt frecvente, colaboratorii trezoreriilor regionale sunt puși în situația **de a acorda în permanență consultații calitative** și periodic de a efectua instruiri pentru autoritățile deservite.  Coeziunea proceselor și activităților din cadrul sistemului trezorerial, **va contribui la fortificarea capacității de coordonare, monitorizare, evaluare și control** al îndeplinirii sarcinilor și obiectivelor stabilite în gestionarea finanțelor publice.  Subsidiar e de menționat că, reieșind din faptul că trezoreriile teritoriale (ulterior reorganizate în regionale) au fost create în scopul asigurării integrității și eficienței procesului de executare a bugetului prin sistemul trezorerial și întru facilitarea deservirii autorităților/instituțiilor bugetare, direcțiilor finanțe și altor participanți la procesul de executare a Bugetului Public Național, se conturează necesitatea reglementării activității acestora în raport cu Trezoreria de Stat, deoarece **de facto rolul trezoreriilor este realizarea în mare parte a funcțiilor Direcției Trezoreria de Stat**, în scopul acoperirii procesului de executare a bugetului în toate structurile administrative ale statului pe întreg teritoriul țării.  În acest sens, modificarea respectivă este necesară pentru a asigura integritatea sistemului trezorerial și funcționarea eficientă a acestuia.   * ***Prezentarea noii structuri și a noii organigrame***   ***a aparatului central al Ministerului Finanțelor***  Dat fiind multitudinea intervențiilor în structura aparatului central al Ministerului Finanțelor generate de propunerile de reorganizare a mai multor subdiviziuni, Anexa nr. 2 la Hotărârea Guvernului nr. 696/2017 сu privire la organizarea și funcționarea Ministerului Finanțelor va avea o nouă redacție, după cum urmează:  **STRUCTURA**  **aparatului central al  Ministerului Finanțelor**  **Ministru**  **Secretari de stat**  **Secretar general al ministerului**  **Secretar general adjunct al ministerului**  **Direcția protecția secretului de stat și integritate instituțională**  **Secția audit intern**  **Direcția comunicare și protocol**  **Direcţia coordonare politici publice**  **Direcția integrare europeană și cooperare transfrontalieră**  *Secția integrare europeană*  *Secția cooperare transfrontalieră*  **Direcţia generală politici și sinteză bugetară**  *Direcția bugetul de stat și bugetul public național*  *Direcția bugetele locale*  *Direcția analiză macrofinanciară*  *Direcția politici bugetare*  *Serviciul de raționalizare a cheltuielilor*  **Direcția generală politici bugetare sectoriale**  *Direcția finanţele în educaţie, cultură şi cercetare*  *Direcția finanţele în sănătate şi protecţie socială*  *Direcția finanţele autorităţilor publice*  *Direcția finanţele în justiţie, ordine publică, apărare şi securitatea statului*  *Direcția finanțele în economie*  **Direcţia generală datoria sectorului public și asistență externă**  *Direcția politici asistență externă*  *Direcția finanțarea externă, internă și datorii*  *Direcția monitorizarea asistenței externe și administrarea datoriei sectorului public*  *Direcția recreditare*  *Secția cooperare regională*  *Secția analiză, strategie şi risc*  **Direcţia generală Trezoreria de Stat**  *Direcția managementul lichidităţilor*  *Direcția operaţională*  *Direcția metodologie*  *Direcția raportare*  **Direcţia generală politici fiscale şi vamale**  *Direcția impozite indirecte și reglementări vamale*  *Direcția impozite directe și reglementări internaționale*  *Direcția analitică și armonizarea politicilor*  *Serviciul metodologia evaluării bunurilor imobile*  **Direcţia investiţii**  **Direcţia politici salariale**  **Direcţia politici în domeniul controlului financiar public intern**  **Direcţia achiziţii publice**  **Direcţia politici contabile și audit în sectorul corporativ**  **Direcția reglementarea sectorului financiar**  **Direcția monitorizarea activelor statului**  **Serviciul gestionarea politicilor în digitalizarea finanțelor publice**  **Direcția juridică**  *Secția asistență juridică*  *Secția contencios și reprezentare*  **Direcţia generală management instituţional**  *Direcția resurse umane*  *Direcția evidență contabilă*  *Direcția managementul documentelor*  *Secţia logistică*  *Serviciul planificare bugetară*  *Serviciul achiziții*  Referitor la noua **organigramă** propusă în anexa nr. 3 la Hotărârea Guvernului nr. 696/2017 сu privire la organizarea și funcționarea Ministerului Finanțelor menționăm că *s-a ținut cont de design-ul recomandat* prin Anexa nr. 2 la Structura-tip a Regulamentului privind organizarea și funcționarea ministerului, aprobată prin Hotărârea Guvernului nr. 595/2017 (nuanțele privind delimitarea prin culori a poziției conducerii și elementelor de structura a aparatului ministerului, liniile ce delimitează relațiile de coordonare de cele de subordonare, poziționarea conducerii în raport cu structurile din subordine, evidențierea subdiviziunilor care nemijlocit se subordonează ministrului, etc.).  Totodată, organigrama a fost ajustată la specificul structurii ministerului și la prevederile Legii nr. 98/2012 privind administrația publică centrală de specialitate.  Potrivit art. 11 alin (1) lit. l) din Legea nr. 98/2012 *ministru, stabilește,* ***prin ordin****, domeniile de activitate ale secretarului de stat,* precum și modul de înlocuire a ministrului în activitățile de realizare a treburilor interne ale ministerului, a secretarului de stat și a secretarului general al ministerului. O prevedere similară se regăsește și în art. 121 alin.(4) al legii citate – “Secretarul de stat este responsabil de domeniile de activitate stabilite de către ministru și poartă răspundere personală pentru neexecutarea sau executarea necorespunzătoare a atribuțiilor care îi revin.”  Având în vedere că organigrama va fi aprobată de Guvern, ea nu poate să reflecte repartizarea domeniilor de competență ale secretarilor de stat, or această abordare ar fi în dezacord cu normele invocate. Prestabilirea, prin organigramă, a domeniilor de competență secretarilor de stat va elimina discreția ministrului oferită prin prevederile art. 11 și 121 din Legea nr. 98/2012 în calitatea sa de conducător al ministerului.  În contextul celor enunțate, organigrama redă grafic modul de organizare și relaționare dintre subdiviziunile Ministerului Finanțelor și conducerea ministerului, precum și dintre exponenții cu drept decizional a autorității publice, având la baza atât principiul subordonării cât și coordonării. |
| **5. Fundamentarea economico-financiară** |
| Implementarea proiectului nu va necesita alocarea mijloacelor financiare suplimentare de la bugetul de stat, dat fiind faptul că se vor acoperi din **numărul unităților de personal din cadrul Serviciului Fiscal de Stat**, care au fost **reduse**, conform Hotărârii Guvernului nr.605/2022.  Cheltuielile suplimentare necesare pentru întreținerea celor **31 de unități de personal** se estimează la **7488,4 mii lei anual,** iar pentru 5 luni ale anului 2023 se estimează la **3120,2 mii lei**.  Totodată, funcțiile vor fi ocupate treptat, ținând cont și de timpul necesar pentru organizarea concursurilor de angajare, promovarea probelor, după caz repetarea concursurilor, etc. Respectiv, sarcina bugetară pentru anul 2023 (5 luni) va constitui aproximativ **3120,2 mii lei,** astfel Ministerul Finanțelor va efectua redistribuire a mijloacelor financiare între Serviciului Fiscal de Stat și Ministerul Finanțelor.  Informația privind volumul necesar al cheltuielilor de personal, care conține calculul descifrat pe fiecare poziție, este reflectată în Tabelul nr. 2 și 3, anexă la Analiza impactului în procesul de fundamentare a proiectului. |
| **6. Modul de încorporare a actului în cadrul normativ în vigoare** |
| Aprobarea proiectului nu necesită modificarea altor acte normative, dar va solicita, ulterior, modificarea statului de personal și a schemei de încadrare a Ministerului Finanțelor, cu respectarea procedurilor ce se impun:   1. avizarea de către Cancelaria de Stat a statului de personal; 2. înregistrarea schemei de încadrare la Ministerul Finanțelor. |
| **7. Avizarea şi consultarea publică a proiectului** |
| În vederea respectării exigențelor *Legii nr. 239/2008 privind transparența în procesul decizional,* proiectul actului normativ va fi plasat pe pagina web oficială a Ministerului Finanțelor [www.mf.gov.md](http://www.mf.gov.md), la compartimentul ***Transparența decizională,*** rubrica ***Procesul decizional,*** precum și pe portalul web [www.particip.gov.md](http://www.particip.gov.md). |
| **8. Constatările expertizei anticorupție** |
| Proiectul hotărârii Guvernului cu privire la cu privire la modificarea Hotărârii Guvernului nr.696/2017 cu privire la organizarea și funcționarea Ministerului Finanțelor urmează a fi expediat Centrului Național Anticorupție pentru efectuarea expertizei anticorupție. Constatările expertizei vor fi ulterior reflectate în sinteza obiecțiilor. |

**Ministru Veronica SIREȚEANU**